देशमा हालसम्म लोकतान्त्रिक अभ्यास छैन : प्रमुख सचेतक परियार
राष्ट्रिय स्वतन्त्र पार्टीका प्रमुख सचेतक सन्तोष परियारले नेपालमा हालसम्म लोकतान्त्रिक अभ्यास हुन नसकेको बताएका छन् । 
काठमाडौँ — राष्ट्रिय स्वतन्त्र पार्टीका प्रमुख सचेतक सन्तोष परियारले नेपालमा हालसम्म लोकतान्त्रिक अभ्यास हुन नसकेको बताएका छन् ।  मंगलबार काठमाडौंमा आयोजित अभ्यासमा संघीय लोकतान्त्रिक गणतन्त्र विषयक राष्ट्रिय गोष्ठीमा बोल्दै प्रमुख सचेतक परियारले देशमा हालसम्म लोकतान्त्रिक अभ्यास हुन नसकेको बताएका हुन् ।संसद्‍मा दलित समुदायका सांसदहरूको प्रतिनिधित्व भएपनि मन्त्रिपरिषद्‍मा एक जना पनि फुल मन्त्री दलित समुदायको नहुनुले देशको लोकतान्त्रिक अभ्यासलाई छर्लङ्ग पार्ने उनको भनाइ छ ।'हाम्रो अभ्यासमा संघीयता छैन । हाम्रो राजनीतिको अभ्यासमा संघीयता छैन । संविधानमा संघीय शासन प्रणालीको परिकल्पना गर्‍यौँ तर त्यो हाम्रो जीवनमा अवलम्वन गर्न सकेका छैनौँ । लोकतान्त्रिक अभ्यासको कुरा गर्ने हो भने आज सदनमा सबै राजनीतिक पार्टीबाट दलित समुदायको प्रतिनिधित्व छ । तर मन्त्रिपरिषद्मा एकजना दलित फुल मन्त्री हुँदैन । यो हुँदाखेरी हामी लोकतान्त्रिक छौँ भन्नु भनेको आफैँले आफैँलाई ढाँट्नु हुन्छ,' उनले भने । प्रमुख सचेतक परियारले अझै पनि महिला तथा दलितहरुको सहभागिताको सवालमा राज्य लोकतान्त्रिक हुन नसकेको बताए । उनले देशमा संघीयता पनि अभ्यासमा आउन नसकेको टिप्पणी गरे । उनले गणतन्त्रपनि राजतन्त्र भन्दा धेरै फरक नदेखिएको बताए ।